Исраилова Мадина: «Реза ю со цара бинчу сацамна. Кхело царна кхин хан тIера дIа ца йоккхуш йитар дика хета суна. Кхин хIуммаъ ца хилча а, Туркойн махкахь а, кхечу меттигашкахь а ма байъиний цу кепара нах. Цигахь Iедалша ца дечуьнга хьаьжча, кхузахь кхара цу зуламхошна хенахь тоьхна, уьш чу а боьхкина. Церан бехк лахбан бахьанаш дан а дацара. Шина баттахь кху дийне кечам беш шаьш Iийнехь а, хIуммаъ дохкобовлар гойтуш а бац уьш.“ Бакъдолш, дохкобовлар дан а дацара лийцичара гойтуш. Кальтенбруннер-Эдилов, даима санна, цIен галстук а оьллина, кечвелла волу, шен бехк ца хилар а, ша къайлахчу ницкъийн ловзарийн закъалт хилар а, ткъа иштта ша яккхий зIенаш а, баккхий белхаш а лелош стаг хилар билгалдохуш вара. Дадаев Сулеймана, шега дош делча, элира, кху масех баттахь ша шен адвоката хьийзош ву, хьуо дохковаьлла алахьара ахь кхелехь бохуш, амма шена ша дохковала бахьана ца го, я кхелан сацам ша къобал а ца бо, аьлла. Карарчу хенахь шен а, Iумаран доьзалан а уггаре а йоккха гIайгIа и чубоьхкинарш Австрин Iедалша Оьрсийчу дIабаларх кхерарца ю, бохуш дуьйцу Мадинас.